### NN 72/2022 (24.6.2022.), Odluka o naknadi za razvoj javne odvodnje društva Odvodnja Samobor d.o.o., Samobor

Odvodnja Samobor d.o.o.

1073

Na temelju članka 8. Izjave o osnivanju društva Odvodnja Samobor d.o.o., članka 23. stavka 4. Zakona o vodnim uslugama (»Narodne novine«, br. 66/19) i članka 52. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17, 66/19), na 3. sjednici održanoj 8. lipnja 2022. godine Skupština trgovačkog društva Odvodnja Samobor d.o.o., donijela je

ODLUKU

O NAKNADI ZA RAZVOJ JAVNE ODVODNJE

Članak 1.

Ovom se Odlukom određuje obveza plaćanja naknade za razvoj na području nadležnosti javnog isporučitelja vodne usluge, trgovačkog društva Odvodnja Samobor d.o.o., (u daljnjem tekstu: Isporučitelj vodne usluge – odvodnje), obveznik plaćanja naknade za razvoj, osnovica, način i rokovi uplate naknade za razvoj, namjene kojima služi prihod od naknade za razvoj, visina, izuzeća od plaćanja te nadzor nad obračunom i naplatom naknade za razvoj.

Članak 2.

Obveznik plaćanja naknade za razvoj je obveznik plaćanja cijene vodne usluge na području grada Samobora.

Za područje Grada Samobora isporučitelj vodne usluge – vodoopskrbe je trgovačko društvo Vodoopskrba i odvodnja d.o.o. Zagreb, Folnegovićeva 1.

Za područje Grada Samobora isporučitelju vodne usluge – odvodnje je trgovačko društvo Odvodnja Samobor d.o.o., Samobor, Ulica 151. samoborske brigade HV 1.

Članak 3.

Osnovica za obračun naknade za razvoj je jedinica mjere isporučene vodne usluge, odnosno metar kubni isporučene vode, a obračunava se uz cijenu vodne usluge.

Iznos naknade za razvoj ne podliježe obvezi obračunavanja poreza na dodanu vrijednost.

Članak 4.

Naknada za razvoj naplaćuje se putem ispostavljenog računa za vodnu uslugu i iskazuje se kao zasebna stavka na računu za te usluge.

Račun za isporučenu vodnu uslugu iz stavka 1. ovog članka ispostavlja isporučitelj vodne usluge – vodoopskrbe.

Članak 5.

Naknada za razvoj prihod je isporučitelja vodnih usluga.

Isporučitelj vodne usluge – vodoopskrbe dužan je naplaćena sredstva naknade za razvoj evidentirati u svojim poslovnim knjigama na posebnoj poziciji te redovno po dospijeću doznačavati sredstva isporučitelju vodne usluge – odvodnje.

Članak 6.

Odlukom o naknadi za razvoj javne vodoopskrbe i javne odvodnje donesene na 14. sjednici Gradskog vijeća Grada Samobora održanoj 25. studenog 2014. godine (»Službene vijesti Grada Samobora« broj 8 – 28. 11. 2014.), u strukturi cijene opskrbe vodom iz javnog vodovoda za potrošače na području grada Samobora utvrđena je naknada za razvoj od 2,20 kn/m³ isporučene vode, a prema sljedećem rasporedu za:

a) vodoopskrbu

– fizičke osobe 0,50kn/m³ isporučene vode

– pravne osobe 0,50 kn/m³ isporučene vode

b) odvodnju

– fizičke osobe 1,70 kn/m³ isporučene vode

– pravne osobe 1,70 kn/m³ isporučene vode.

Iznos naknade za razvoj za pojedinog korisnika vodnih usluga izračunava se tako da se količina isporučene vodne usluge (metar kubni isporučene vode) pomnoži s jediničnom vrijednosti naknade za razvoj.

Članak 7.

Prihod od naknade za razvoj vodoopskrbe i odvodnje koristi se za:

1. – financiranje projektne i ostale pripremne dokumentacije, studijskih analiza i gradnje komunalnih vodnih građevina na području Grada Samobora, odnosno na području aglomeracije u nadležnosti isporučitelja vodne usluge – odvodnje, a koje su od značaja za funkcioniranje sustava javne odvodnje,

2. – financiranje nabave uređaja za održavanje sustava javne odvodnje i građevina javne odvodnje oborinskih voda u stanju strukturalne stabilnosti i funkcionalnosti sukladno Pravilniku o posebnim uvjetima za obavljenje javne odvodnje (»Narodne novine«, br. 28/11) i Pravilnika o tehničkim zahtjevima za građevine odvodnje, otpadnih voda kao i rokovima obvezne kontrole ispravnosti građevina odvodnje i pročišćavanje otpadnih voda (»Narodne novine«, br. 03/11),

3. – dovršetak ili nastavak otvorenih Investicija u tijeku, i to:

– cto 0510003 – Odvodnja Ulice grada Wirgesa, Sv. Helene i ulice P. Štoosa: Idejni i glavni projekt odvodnje otpadnih voda u ulici Grada Wirgesa, Svete Helenei ulici Pavla Štoosa.

– cto 0510009 – Fekalna kanalizacijska mreža u naselju Vrhovčak. Projekt se odnosi na izradu idejnog glavnog i izvedbenog projekta s ishođenjem lokacijske dozvole i potvrdom glavnog projekta za izradu fekalne kanalizacijske mreže u naselju Vrhovčak u Samoboru

– cto 0510038 – Javna fekalna kanalizacija i crpna stanica Vrbovec i Medsave – Glavni projekt za izgradnju javne fekalne kanalizacije i crpne stanice u naselju Vrbovec i Medsave.

– cto 0510047 – Mješovita kanalizacija Starogradska i dio Gornjeg kraja – Glavni projekt za rekonstrukciju javne mješovite kanalizacije.

– cto 0510050 – Javna sanitarna kanalizacija – put Trebež u Vrbovcu Samobor – Glavni projekt za izgradnju javne sanitarne kanalizacije

– cto 0510053 – Spojni kanal kolektora Starogradska – Vugrinšćak – Projekta za izgradnju spojnog kanala kolektora Starogradska – Vugrinšćak

– cto 053 – Ulaganja u projektnu dokumentaciju za EU – projektno studijska dokumentacije dugoročnog razvoja sustava odvodnje i pročišćavanja otpadnih voda grada Samobora za sufinanciranje sredstvima EU, podijeljeno na 10 projekata, kako slijedi:

– 053001 – Novi Sjeverni kolektor

– 053002 – Izmještanje i rekonstrukcija Južnog kolektora

–     053003 – Zacjevljenje dijela GOK-a sustava odvodnje grada Samobora

–     053004 – Transportni kolektor od preljeva GOK-a do uređaja i rekonstrukcija

– 053005 – Odvodnja naselja Mala i Velika Rakovica i Kladje

– 053006 – Sustav odvodnje naselja Gradna faza

–     053007 – Sustav odvodnje naselja Velika Jazbina i Klokočevec – I faza

–     053008 – Sustav odvodnje Mala Jazbina i Lug Samoborski – I faza

–     053009 – Sustav odvodnje naselja Perivoj i Bobovica – I i II faza

– 053010 – Retencijski kolektor i preljevni objekt Bregana

–     053011 – Dokumentacija za EU projekt sustava odvodnje i pročišćavanja

– 053012 – Drenaža područja Giznik

– cto 057 – Ulaganja u nekretnine u pripremi - rješavanje imovinsko pravnih odnosa za projekte izgradnje kanalizacije uključene u EU projekt aglomeracije Samobor

–     057001 – Izmještanje i rekonstrukcija Južnog kolektora grada Samobora

–     057002 – Izmještanje radi izgradnje sustava odvodnje naselja Gradna

– 057003 – Izmještanje Sjevernog kolektora grada Samobora

–     057004 – Izvlaštenje radi izgr. sustava odv. M. i V. Rakovica i Kladje

–     057005 – Izvlaštenje radi izgr. sustava odv. Perivoj i Bobovica

–     057006 – Izvlaštenje radi izgr. sustava odv. V. Jazbina i Klokočevec

Sav prihod od naknade za razvoj korisiti se sukladno donesenom Planu poslovanja, koji sadrži Plan gradnje komunalnih vodnih građevina i financijski plan za narednu godinu, a donosi ga na temelju članka 8. Izjave o osnivanju, Skupština trgovačkog društva Odvodnja Samobor d.o.o.

Članak 8.

Prikupljanje sredstava od naknade za razvoj te namjensko trošenje tih sredstava sukladno namjenama utvrđenim u člancima 7. i 9. ove Odluke obavlja Isporučitelj.

Prava i obveze Isporučitelja u smislu stavka 1. ovog članka podrazumijevaju:

– prikupljanje sredstava od naknade za razvoj,

– korištenje prikupljenih sredstva od naknade za razvoj za podmirenje obveza nastalih u realizaciji projekata komunalnih vodnih građevina,

– vođenje evidencije o prikupljenim i utrošenim sredstvima naknade za razvoj,

– izrađivanje i dostavljanje godišnjih izvješća o obračunatim iznosima naknade za razvoj te o prikupljenim i utrošenim sredstvima od naknade za razvoj jedinicima lokalne samouprave na području nadležnosti Isporučitelja,

– izrađivanje i dostavljanje pojedinačnog izvješća o prikupljenim sredstvima od naknade za razvoj i utrošenim sredstvima naknade za svaki projekt komunalnih vodnih građevina na zahtjev jedinica lokalne samouprave na području nadležnosti Isporučitelja,

– imenovanje projektnog tima (Odvodnja Samobor d.o.o. i Grad Samobor) u cilju praćenja realizacije pojedinog projekta komunalnih vodnih građevina

– izrađivanje i predlaganje plana gradnje komunalnih vodnih građevina.

Članak 9.

Od plaćanje naknade za razvoj izuzeti su socijalno ugroženi građani koji su taj status stekli sukladno Odluci o socijalnoj skrbi za količine isporučene vodne usluge utvrđene predmetnom odlukom.

Članak 10.

Nadzor nad obračunom i naplatom naknade za razvoj nadležan je Upravni odjel za komunalne djelatnosti Grada Samobora, na temelju dostavljenih izvješća iz članka 8. Odluke.

Članak 11.

Odluka o naknadi za razvoj donosi se za razdoblje do donošenja konačne odluke Ustavnog suda RH u predmetu Uredbe o uslužnim područjima (»Narodne novine«, br. 147/21), te dovršenja općih i pojedinačnih radnji koje proizlaze iz predmetne Uredbe i Zakona o vodnim uslugama (»Narodne novine«, br. 66/19).

Članak 12.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 13.

Ova Odluka objavit će se u »Narodnim novinama«, a stupa na snagu osmoga dana od dana objave.

Klasa: 363-01/22-01/04

Urbroj: 238/27-181-22-1

Samobor, 8. lipnja 2022.

Skupština trgovačkog društva
 Odvodnja Samobor d.o.o.
 Gradonačelnica
 Petra Škrobot, v. r.